
NOTA SPJEGATTIVA – SOMMARJU TAL-FATTI U S-SEJBIET
Dan ir-rapport ta’ implimentazzjoni għandu ambizzjoni ċara: li l-appoġġ attiv għall-impjieg taż-żgħażagħ isir prijorità politika fil-qalba tal-aġenda tal-UE u l-politiki nazzjonali. Il-Garanzija għaż-Żgħażagħ tirrappreżenta impenn politiku qawwi, wegħda li toffri lil kull żagħżugħ taħt l-età ta’ 30 sena impjieg ta’ kwalità tajba, edukazzjoni kontinwa, apprendistat jew opportunità ta’ traineeship fi żmien erba’ xhur minn meta tingħata s-sensja jew mit-tluq mill-edukazzjoni. Dan l-impenn, li sar fl-2013 u li ġġedded fl-2020, jirfed il-kredibbiltà tal-Unjoni Ewropea lejn iż-żgħażagħ tagħha.
Ir-riżultati huma tanġibbli. Għalkemm dawn iċ-ċifri ma jistgħux jiġu attribwiti biss għall-implimentazzjoni tal-Garanzija għaż-Żgħażagħ, il-qgħad fost iż-żgħażagħ fl-UE naqas bi kważi għaxar punti perċentwali f’għaxar snin. Aktar minn 60 miljun żagħżugħ u żagħżugħa bbenefikaw minn skemi ta’ Garanzija għaż-Żgħażagħ, u t-tisħiħ ta’ dan l-istrument wassal għal riformi istituzzjonali fl-Istati Membri. L-attraenza ta’ din il-politika testendi wkoll lil hinn mill-fruntieri tagħna, bl-iskemi ta’ Garanzija għaż-Żgħażagħ diġà qed jiġu żviluppati fil-pajjiżi ġirien, b’mod partikolari fil-Balkani tal-Punent. Madankollu, dawn il-kisbiet m’għandhomx joskuraw il-fatt li l-qgħad fost iż-żgħażagħ għadu kważi tliet darbiet ogħla minn dak tal-popolazzjoni kollha kemm hi, u x-xejra ’l isfel staġnat matul l-aħħar tliet snin. Is-sitwazzjoni tibqa’ urġenti għal xi wħud.
In-numru ta’ żgħażagħ barra mill-impjieg, edukazzjoni jew taħriġ (NEET) għadu allarmanti f’xi Stati Membri. Dan il-fenomenu jaffettwa lin-nisa, lir-Rom, liż-żgħażagħ b’diżabilità u lil gruppi vulnerabbli oħra b’mod aktar sever. Jenfasizza l-inadegwatezza ta’ approċċ wieħed tajjeb għal kulħadd u jissottolinja l-ħtieġa għal implimentazzjoni mmirata, territorjalizzata u inklużiva tal-Garanzija għaż-Żgħażagħ. Li dawn iż-żgħażagħ jibdew jaħdmu mhuwiex biss imperattiv mill-punt di vista soċjali, iżda wkoll rispons strateġiku għan-nuqqas ta’ ħaddiema u ħiliet li qed iżommu lura l-ekonomiji tagħna.
Sabiex naġixxu b’mod effettiv, jeħtieġ li jkun hemm fehim preċiż tal-gruppi fil-mira. In-nuqqas ta’ data dettaljata dwar il-profili tan-NEET huwa ostaklu kbir. L-immappjar fil-fond tas-sottogruppi NEET u l-karatteristiċi tagħhom huwa essenzjali sabiex jiġu żviluppati reazzjonijiet xierqa. Iż-żgħażagħ ikkonċernati għandhom ikunu involuti wkoll fit-tfassil tal-miżuri maħsuba għalihom. L-ebda politika ta’ inklużjoni ma tista’ tirnexxi mingħajr il-parteċipazzjoni attiva tal-benefiċjarji tagħha.
L-evalwazzjoni tal-implimentazzjoni tal-Garanzija għaż-Żgħażagħ imsaħħa tenfasizza ambizzjoni politika inkontestabbli u sjieda nazzjonali b’saħħitha, iżda wkoll il-limitazzjonijiet li wieħed jiltaqa’ magħhom fl-operazzjonalizzazzjoni tagħha. Ma hemm l-ebda mudell uniku, iżda pluralità ta’ mudelli, li jirriflettu t-tradizzjonijiet istituzzjonali u r-realtajiet tas-suq tax-xogħol tal-Istati Membri. Xi wħud integraw il-Garanzija għaż-Żgħażagħ fis-sistemi eżistenti tagħhom, filwaqt li oħrajn ħolqu mudelli ddedikati. Xi wħud għandhom governanza ċentralizzata fil-livell nazzjonali, filwaqt li oħrajn iddevoluwha fil-livelli lokali. Xi wħud jiffavorixxu approċċ ta’ “l-impjieg l-ewwel”, filwaqt li oħrajn jiffukaw fuq it-taħriġ.
Din id-diversità hi kwalità ta’ valur. Madankollu, dan ma jistax jiġġustifika lakuni eċċessivi fil-prestazzjoni fl-implimentazzjoni tal-Garanzija għaż-Żgħażagħ. L-indikaturi ta’ monitoraġġ dirett fil-livell tal-UE juru realtà kontrastanti. Hemm wisq żgħażagħ li ma jirċevux offerta fi żmien erba’ xhur, u ftit wisq minnhom isibu impjieg sostenibbli. Sadanittant, hemm nuqqas serju ta’ indikaturi ta’ segwitu f’termini tal-kwantità u l-kwalità tad-data miġbura. L-inabbiltà amministrattiva jew legali ta’ ċerti servizzi li jikkondividu l-informazzjoni u jimmonitorjaw il-progress hija ostaklu strutturali li jrid jingħeleb. It-titjib tas-sistemi ta’ monitoraġġ u evalwazzjoni fl-Istati Membri għandu jsir prijorità politika.
B’mod aktar inkwetanti, il-maġġoranza tan-NEETs, b’mod partikolari dawk l-aktar imbiegħda mis-suq tax-xogħol, jibqgħu barra mill-iskemi tal-Garanzija għaż-Żgħażagħ. Iż-żgħażagħ li huma inattivi, li jgħixu f’żoni rurali jew emarġinati, u li mhumiex irreġistrati mas-servizzi pubbliċi tal-impjiegi, jaqgħu barra mir-radar istituzzjonali. L-awtoritajiet responsabbli għall-implimentazzjoni spiss ma jkollhomx ir-riżorsi umani u finanzjarji biex jilħqu lil dawn il-gruppi. B’riżultat ta’ dan, dawk li l-aktar jeħtieġu appoġġ huma preċiżament dawk li jirċievu l-inqas. Din is-sitwazzjoni hija politikament inaċċettabbli. Hemm ħtieġa urġenti li jissaħħu r-riżorsi amministrattivi u umani speċjalizzati fl-appoġġ għall-impjieg taż-żgħażagħ proporzjonati mal-isfidi li għandhom jiġu ffaċċjati.
L-għarfien huwa ġeneralment baxx. F’diversi Stati Membri, il-Garanzija għaż-Żgħażagħ hija inkorporata fi skemi usa’ mmirati b’mod aktar ġenerali lejn iż-żgħażagħ jew l-impjieg tal-popolazzjoni kollha, sal-punt fejn issir inviżibbli. Xi benefiċjarji lanqas biss jafu li qed jipparteċipaw fi skema ta’ Garanzija għaż-Żgħażagħ. Madankollu, politika li la hija identifikata u lanqas mifhuma titlef l-effettività u l-leġittimità tagħha.
Il-prevenzjoni għandha ssir pilastru ċentrali. Il-garanzija għaż-Żgħażagħ ma tistax tiffunzjona bħala politika iżolata li tintervjeni biss fl-aħħar tal-katina. Il-ġlieda kontra t-tluq bikri mill-iskola, l-appoġġ lill-istudenti f’diffikultà u l-għoti ta’ appoġġ wara l-kollokament huma essenzjali biex jiġu evitati ritorni ripetuti għall-istatus ta’ NEET. L-inklużjoni sostenibbli teħtieġ approċċ kontinwu, integrat u konsistenti.
Il-fażi preparatorja hija ugwalment kruċjali. Ħafna żgħażagħ vulnerabbli mhumiex lesti immedjatament biex jidħlu fis-suq tax-xogħol. Jeħtieġu gwida individwalizzata, appoġġ psikosoċjali u taħriġ fil-ħiliet bażiċi. Dan l-appoġġ irid jindirizza l-kawżi ewlenin tal-esklużjoni soċjali qabel ma dawn in-NEETs ikunu jistgħu jiġu integrati mill-ġdid. L-inklużjoni attiva taż-żgħażagħ l-aktar emarġinati trid issir il-prijorità ewlenija tal-Garanzija għaż-Żgħażagħ imsaħħa.
F’dan il-kuntest, il-validazzjoni tal-ħiliet miksuba f’ambjenti informali jew mhux formali hija lieva strateġika. Ħafna żgħażagħ għandhom ħiliet żviluppati fil-familja, fil-komunità jew fl-ambjenti soċjali tagħhom, iżda dawn mhumiex rikonoxxuti uffiċjalment. Il-validazzjoni ta’ dawn il-ħiliet tista’ tneħħi l-ostakli għall-impjieg u tippromwovi t-talent lokali.
It-tħejjija tikkonċerna wkoll l-istituzzjonijiet. Is-servizzi pubbliċi tal-impjiegi u l-organizzazzjonijiet sħab spiss ma jkollhomx persunal kwalifikat biex jittrattaw l-aktar sitwazzjonijiet kumplessi. Dan iwassalna għall-estensjoni tal-Garanzija għaż-Żgħażagħ għal dawk li għandhom bejn 25 u 29 sena, li hija politikament rilevanti minħabba li t-tranżizzjonijiet għall-impjieg huma itwal u aktar instabbli. Iżda mingħajr riżorsi addizzjonali, din l-espansjoni tnaqqas l-isforzi u ma tipprovdix appoġġ adegwat għal dan il-grupp ta’ età ġdid. Approċċ verament individwalizzat jeħtieġ aktar riżorsi. Inkella, il-ġeneralizzazzjoni standardizzata tas-servizzi fl-aħħar mill-aħħar se tiswa aktar minħabba l-effettività limitata tagħha fit-tnaqqis tal-inugwaljanzi u l-integrazzjoni tan-NEETs fit-tul.
Għandha ssir kunsiderazzjoni bir-reqqa dwar l-ibbilanċjar mill-ġdid tal-offerti proposti. Filwaqt li l-prijorità mogħtija lill-impjieg hija komprensibbli minħabba l-urġenza finanzjarja li jiffaċċjaw iż-żgħażagħ, l-impjiegi sussidjati mhux dejjem jiggarantixxu integrazzjoni fit-tul. Ir-ritorn frekwenti għall-prekarjetà huwa evidenza ċara. L-għażla tal-aktar offerta xierqa għal kull profil individwali, jew taħlita ta’ edukazzjoni, apprendistati, internships u impjiegi, tista’ twassal għal riżultati aktar robusti u sostenibbli.
L-opportunitajiet ta’ volontarjat jistħoqqilhom li jiġu inklużi bħala kategorija ġdida ta’ offerti tal-iskema ta’ Garanzija għaż-Żgħażagħ. Għal xi żgħażagħ, il-volontarjat jista’ jipprovdi qafas flessibbli għall-iżvilupp tal-ħiliet, il-bini mill-ġdid tar-rabtiet soċjali u t-tħejjija għall-impjieg. Madankollu, dawn l-għażliet ġodda jridu jkunu akkumpanjati minn finanzjament addizzjonali sabiex ma jiddgħajfux l-iskemi eżistenti.
Il-kwistjoni tal-kwalità tal-offerti tibqa’ ċentrali. L-allinjament tal-Garanzija għaż-Żgħażagħ imsaħħa mal-oqfsa Ewropej tal-kwalità u mal-Pilastru Ewropew tad-Drittijiet Soċjali ma kienx biżżejjed biex jagħmel differenza reali għall-benefiċjarji. Metodu Miftuħ ta’ Koordinazzjoni fil-livell tal-UE jista’ jippermetti skambju strutturat ta’ prattiki tajba, kif ukoll armonizzazzjoni tal-kriterji ta’ evalwazzjoni u monitoraġġ aktar rigoruż tal-kwalità tal-kollokamenti.
Is-suċċess tal-Garanzija għaż-Żgħażagħ jiddependi wkoll fuq sħubijiet b’saħħithom bejn il-ministeri, is-servizzi pubbliċi tal-impjiegi, is-servizzi tal-edukazzjoni, il-fornituri tat-taħriġ, is-sħab soċjali, il-kunsilli nazzjonali taż-żgħażagħ, l-NGOs u l-awtoritajiet lokali. Approċċ kollaborattiv jippermetti l-ħolqien ta’ network ta’ appoġġ integrat u jgħin biex tinbena mill-ġdid il-fiduċja maż-żgħażagħ li huma l-aktar’ il bogħod mis-suq tax-xogħol.
Is-sinerġiji jridu jissaħħu wkoll mal-Garanzija Ewropea għat-Tfal sabiex tiġi żgurata l-kontinwità tal-appoġġ għall-grupp ta’ età bejn il-15 u t-18-il sena u biex jiġi evitat li l-vulnerabbiltajiet jistabbilixxu ruħhom. Approċċ aktar komprensiv ma’ strateġiji oħra ta’ inklużjoni tal-UE, bħall-Qafas Strateġiku tal-UE għar-Rom jew l-Istrateġiji tal-UE għall-Unjoni tal-Ugwaljanza, isaħħaħ l-azzjoni favur iż-żgħażagħ irrispettivament mis-sitwazzjoni tagħhom.
L-ebda ambizzjoni politika ma tista’ titwettaq mingħajr riżorsi finanzjarji adegwati. Ir-rabta diretta mal-FSE+ u l-allokazzjoni ddedikata ta’ 12.5 % fil-Qafas Finanzjarju Pluriennali 2021–2027 ippermettew progress sinifikanti. Madankollu, id-diffikultajiet fl-assorbiment tal-fondi f’xi Stati Membri u t-tneħħija ta’ finanzjament allokat fil-Qafas Finanzjarju Pluriennali propost għall-2028–2034 joħolqu riskju reali għas-sostenibbiltà u l-effettività tal-finanzjament tal-Garanzija għaż-Żgħażagħ.
Minħabba r-riżultati tal-implimentazzjoni li għadhom mhux uniformi u d-disparitajiet persistenti bejn l-Istati Membri, hija meħtieġa spinta politika biex tiġi appoġġjata t-tranżizzjoni taż-żgħażagħ lejn is-suq tax-xogħol. Fejn ir-rati tal-qgħad fost iż-żgħażagħ u tan-NEET jaqbżu l-medja tal-UE, il-Kummissjoni trid tadotta deċiżjonijiet vinkolanti. L-għan mhuwiex li jiġu penalizzati l-Istati Membri inkwistjoni, iżda li jintalbu pjanijiet ċari ta’ titjib għat-tisħiħ tal-kapaċità amministrattiva, it-titjib tal-kopertura tal-gruppi fil-mira, b’mod partikolari dawk li huma l-aktar diffiċli biex jintlaħqu, l-iżvilupp ta’ strateġiji ambizzjużi ta’ sensibilizzazzjoni, it-titjib tal-kwalità tal-offerti u l-istabbiliment ta’ sistemi affidabbli ta’ ġbir ta’ data. L-għan aħħari huwa li tittejjeb il-konverġenza soċjali ’l fuq fl-Unjoni Ewropea u li jiġu pprovduti soluzzjonijiet prattiċi għaż-żgħażagħ tagħna.
Il-garanzija għaż-Żgħażagħ trid issir dak li taspira li tkun: wegħda kredibbli ta’ inklużjoni, awtonomija u dinjità għaż-żgħażagħ kollha.

[bookmark: _Toc224036446]MOZZJONI GĦAL RIŻOLUZZJONI TAL-PARLAMENT EWROPEW
dwar l-implimentazzjoni tar-Rakkomandazzjoni tal-Kunsill tat-30 ta’ Ottubru 2020 dwar Pont għall-Impjiegi – It-tisħiħ tal-Garanzija għaż-Żgħażagħ u li tissostitwixxi r-Rakkomandazzjoni tal-Kunsill tat-22 ta’ April 2013 dwar l-istabbiliment ta’ Garanzija għaż-Żgħażagħ
(2025/2184(INI))
Il-Parlament Ewropew,
–	wara li kkunsidra r-rakkomandazzjoni tal-Kunsill tat-30 ta’ Ottubru 2020 dwar Pont għall-Impjiegi - It-tisħiħ tal-Garanzija għaż-Żgħażagħ u li tissostitwixxi r-Rakkomandazzjoni tal-Kunsill tat-22 ta’ April 2013 dwar l-istabbiliment ta’ Garanzija għaż-Żgħażagħ[footnoteRef:1], [1:  ĠU C 372, 4.11.2020, p. 1.] 

–	wara li kkunsidra l-Artikolu 3 tat-Trattat dwar l-Unjoni Ewropea u l-Artikoli 145, 147, 149, 165, 288 u 292 tat-Trattat dwar il-Funzjonament tal-Unjoni Ewropea,
–	wara li kkunsidra l-Karta tad-Drittijiet Fundamentali tal-Unjoni Ewropea, b’mod partikolari l-Artikoli 14, 15, 21 u 31 tagħha,
–	wara li kkunsidra l-Pilastru Ewropew tad-Drittijiet Soċjali pproklamat u ffirmat mill-Kunsill, mill-Parlament u mill-Kummissjoni fis-17 ta’ Novembru 2017, b’mod partikolari l-Prinċipji 1, 3 u 4 tiegħu,
–	wara li kkunsidra r-Rakkomandazzjoni tal-Kunsill tat-22 ta’ April 2013 dwar it-twaqqif ta’ Garanzija għaż-Żgħażagħ[footnoteRef:2], [2:  ĠU C 120, 26.4.2013, p. 1.] 

–	wara li kkunsidra l-komunikazzjoni tal-Kummissjoni tas-7 ta’ Ottubru 2020 bit-titolu “Unjoni tal-Ugwaljanza: Qafas Strateġiku tal-UE għar-Rom għall-ugwaljanza, għall-inklużjoni u għall-parteċipazzjoni” (COM(2020)0620),
–	wara li kkunsidra r-Rakkomandazzjoni tal-Kunsill (UE) 2021/1004 tal-14 ta’ Ġunju 2021 li tistabbilixxi Garanzija Ewropea għat-Tfal[footnoteRef:3], [3:  ĠU L 223, 22.6.2021, p. 14, ELI: http://data.europa.eu/eli/reco/2021/1004/oj.] 

–	wara li kkunsidra l-qafas tas-Semestru Ewropew u r-rakkomandazzjonijiet speċifiċi għall-pajjiżi,
–	wara li kkunsidra l-qafas ta’ monitoraġġ u rappurtar tal-Kumitat tal-Impjiegi (EMCO) għall-Garanzija għaż-Żgħażagħ, inklużi indikaturi ta’ monitoraġġ dirett, indikaturi ta’ segwitu u messaġġi ewlenin użati fis-sorveljanza multilaterali tal-implimentazzjoni tagħha,
–	wara li kkunsidra l-indikaturi tal-Eurostat dwar il-qgħad fost iż-żgħażagħ u ż-żgħażagħ barra mill-edukazzjoni, impjieg jew taħriġ (NEETs),
–	wara li kkunsidra r-rapporti ta’ monitoraġġ u l-ġbir tad-data tal-Kummissjoni dwar l-implimentazzjoni tal-Garanzija għaż-Żgħażagħ,
–	wara li kkunsidra r-Regolament (UE) 2021/1057 tal-Parlament Ewropew u tal-Kunsill tal-24 ta’ Ġunju 2021 li jistabbilixxi l-Fond Soċjali Ewropew Plus (FSE+) u li jħassar ir-Regolament (UE) Nru 1296/2013[footnoteRef:4], [4:  ĠU L 231, 30.6.2021, p. 21, ELI: http://data.europa.eu/eli/reg/2021/1057/oj.] 

–	wara li kkunsidra r-Rakkomandazzjoni tal-Kunsill tal-15 ta’ Marzu 2018 dwar Qafas Ewropew għal Apprendistati ta’ Kwalità u Effettivi[footnoteRef:5], [5:  ĠU C 153, 2.5.2018, p. 1.] 

–	wara li kkunsidra r-Rakkomandazzjoni tal-Kunsill tal-10 ta’ Marzu 2014 dwar Qafas ta’ Kwalità għat-Traineeships[footnoteRef:6], [6:  ĠU C 88, 27.3.2014, p. 1.] 

–	wara li kkunsidra r-rakkomandazzjoni tal-Kunsill tal-24 ta’ Novembru 2020 dwar l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza[footnoteRef:7], [7:  ĠU C 417, 2.12.2020, p. 1.] 

–	wara li kkunsidra r-Rakkomandazzjoni tal-Kunsill tal-20 ta’ Diċembru 2012 dwar il-validazzjoni tat-tagħlim mhux formali u informali[footnoteRef:8], [8:  ĠU C 398, 22.12.2012, p. 1.] 

–	wara li kkunsidra r-rapport speċjali Nru 3/2015 tal-Qorti Ewropea tal-Awdituri (QEA) tal-24 ta’ Marzu 2015 bit-titolu “Il-Garanzija għaż-Żgħażagħ tal-UE: ittieħdu l-ewwel passi iżda hemm riskji fil-ġejjieni għall-implimentazzjoni”, u r-rapport speċjali tiegħu Nru 5/2017 tal-4 ta’ April 2017 bit-titolu “Il-qgħad fost iż-żgħażagħ — il-politiki tal-UE għamlu differenza?”,
–	wara li kkunsidra l-valutazzjoni tal-implimentazzjoni Ewropea tat-18 ta’ Diċembru 2025 bit-titolu “The implementation of the reinforced Youth Guarantee — Trends in EU Member States, impact, EU funding and governance” (L-implimentazzjoni tal-Garanzija għaż-Żgħażagħ imsaħħa — Xejriet fl-Istati Membri tal-UE, l-impatt, il-finanzjament tal-UE u l-governanza) ippubblikata mis-Servizz ta’ Riċerka tal-Parlament Ewropew,
–	wara li kkunsidra r-riżoluzzjoni tiegħu tat-8 ta’ Ottubru 2020 dwar il-Garanzija għaż-Żgħażagħ[footnoteRef:9], [9:  ĠU C 395, 29.9.2021, p. 101.] 

–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għall-Kultura u l-Edukazzjoni,
–	wara li kkunsidra r-rapport tal-Kumitat għall-Impjiegi u l-Affarijiet Soċjali (A10‑0000/2026),
A.	billi l-Garanzija għaż-Żgħażagħ (RYG) imsaħħa hija impenn li sar mill-Istati Membri liż-żgħażagħ taħt l-età ta’ 30 sena biex joffrulhom impjieg ta’ kwalità tajba, edukazzjoni kontinwa, apprendistat jew opportunità ta’ traineeship fi żmien erba’ xhur minn meta jsiru qiegħda jew minn meta jitilqu mill-edukazzjoni;
B.	billi huwa diffiċli li tiġi stabbilita rabta kawżali diretta bejn l-implimentazzjoni tal-RYG u r-riżultati osservati f’termini ta’ tnaqqis fir-rata tan-NEET u l-qgħad fost iż-żgħażagħ;
Tendenzi fl-implimentazzjoni tal-Garanzija għaż-Żgħażagħ
1.	Jilqa’ l-prestazzjoni b’saħħitha tas-swieq tax-xogħol fl-UE u r-rati tal-qgħad storikament baxxi; jiddispjaċih, madankollu, li din ix-xejra mhijiex qed ikollha impatt akbar fuq iż-żgħażagħ, li r-rata tal-qgħad tagħhom hija ta’ madwar 15 %, li għadha kważi tliet darbiet ogħla mir-rata għall-popolazzjoni ġenerali;
2.	Jilqa’ x-xejra ’l isfel fir-rata ta’ żgħażagħ barra mill-edukazzjoni, impjieg jew taħriġ (NEET) fl-UE mill-introduzzjoni tal-Garanzija għaż-Żgħażagħ, li naqset għal 11.1 % fl-2024; jinnota, madankollu, disparità bejn l-Istati Membri, fejn xi wħud diġà laħqu l-mira tal-2030 u oħrajn għad għandhom għadd għoli b’mod allarmanti ta’ NEETs;
3.	Jenfasizza li l-indikaturi ta’ monitoraġġ dirett għall-Garanzija għaż-Żgħażagħ jissuġġerixxu sfidi sinifikanti u persistenti fit-tħaddim u t-twettiq tal-iskemi tal-Garanzija għaż-Żgħażagħ; jenfasizza, b’mod partikolari, li fl-2024 aktar minn nofs il-parteċipanti (54 %) baqgħu fil-fażi preparatorja għal aktar minn erba’ xhur, u li l-ħruġ pożittiv u f’waqtu mill-fażi preparatorja rrappreżenta inqas minn nofs il-każijiet (45.1 %);
4.	Jisħaq li l-indikaturi ta’ segwitu jbatu minn nuqqas ta’ data u dgħufijiet metodoloġiċi f’diversi Stati Membri;
5.	Jissottolinja li ċerti żgħażagħ jinsabu f’sitwazzjoni soċjali partikolarment vulnerabbli u jiffaċċjaw riskju ogħla ta’ qgħad, kif ukoll ostakli strutturali għall-aċċess għat-taħriġ u l-iżvilupp tal-ħiliet;
6.	Jenfasizza li l-integrazzjoni tal-Inizjattiva favur l-Impjieg taż-Żgħażagħ (YEI) fil-FSE+ wasslet għal obbligu li 12.5 % tal-FSE+ jiġi allokat għal azzjonijiet u riformi li jippromwovu l-impjiegi taż-żgħażagħ, il-VET u t-tranżizzjoni mill-iskola għax-xogħol għall-Istati Membri b’rata ta’ NEET ogħla mill-medja tal-UE; jiddispjaċih ħafna li din l-allokazzjoni, legat tal-Inizjattiva favur l-Impjieg taż-Żgħażagħ, mhijiex inkluża fil-proposta tal-Kummissjoni għall-qafas finanzjarju pluriennali (QFP) 2028–2034;
L-impatt tal-Garanzija għaż-Żgħażagħ imsaħħa
7.	Jirrikonoxxi li l-RYG aġixxa bħala katalist għal riformi istituzzjonali u innovazzjonijiet ta’ politika madwar l-Istati Membri, u wassal ukoll għal riflessjoni dwar ir-riorganizzazzjoni ta’ politiki attivi tas-suq tax-xogħol għaż-żgħażagħ;
8.	Jenfasizza li l-impatt tal-RYG mhuwiex uniformi madwar l-Istati Membri f’termini tal-implimentazzjoni tiegħu u fir-rigward tal-elementi speċifiċi tat-tisħiħ;
9.	Jiddispjaċih li l-għarfien tal-iskemi tal-RYG għadu baxx fost iż-żgħażagħ u, sa ċertu punt, fost l-awtoritajiet, minbarra dawk direttament responsabbli għall-iskemi jew għall-kwistjonijiet ta’ impjieg;
10.	Jinnota li s-sensibilizzazzjoni tibqa’ wieħed mill-ostakli ewlenin għall-implimentazzjoni tal-RYG; jiddispjaċih li l-miżuri huma prinċipalment passivi u bbażati biss fuq in-NEETs irreġistrati mas-servizzi pubbliċi tal-impjiegi (PES);
11.	Jesprimi tħassib dwar l-ekwità tal-iskemi tal-RYG f’termini tal-kapaċità tagħhom li jilħqu gruppi vulnerabbli u inattivi, b’mod partikolari f’żoni remoti, bħall-komunitajiet Rom;
12.	Jinsab imħasseb dwar ix-xejra osservata fl-iskemi tal-RYG ta’ bidla minn servizzi personalizzati għal servizzi ġeneralizzati;
13.	Jinnota li minkejja enfasi fuq l-allinjament tal-kriterji ta’ kwalità fuq l-oqfsa tal-UE, il-kwalità tal-offerti rat titjib materjali limitat ħafna mill-introduzzjoni tal-RYG;
14.	Iqis li l-RYG ma laħaqx bis-sħiħ l-objettivi tiegħu u jeħtieġ aktar titjib biex jitnaqqas id-distakk bejn l-ambizzjoni ta’ dan l-istrument u l-implimentazzjoni prattika tiegħu;
Rakkomandazzjonijiet
15.	Jistieden lill-Istati Membri jwettqu titjib immirat tal-kapaċitajiet amministrattivi speċifiċi tal-PES u ta’ entitajiet nazzjonali oħra responsabbli għall-implimentazzjoni tal-RYG;
16.	Jistieden lill-Kummissjoni u lill-Istati Membri jipprovdu appoġġ komprensiv biex jindirizzaw l-ostakli kumplessi li jiffaċċjaw in-NEETs, sabiex jiġu indirizzati l-kawżi ewlenin tal-esklużjoni soċjali qabel ma tiġi indirizzata s-sitwazzjoni tal-impjiegi għan-NEETs;
17.	Jenfasizza li approċċ kollaborattiv huwa essenzjali biex tiġi żgurata l-implimentazzjoni b’suċċess tal-RYG; jistieden lill-Istati Membri jsaħħu l-kooperazzjoni bejn il-ministeri, il-PES, is-sħab soċjali, l-atturi tas-suq tax-xogħol, il-kunsilli nazzjonali taż-żgħażagħ u s-soċjetà ċivili fil-livell ċentrali u lokali biex jiżguraw li kulħadd jaħdem fi ħdan network integrat ta’ servizzi għan-NEETs;
18.	Jistieden lill-Kummissjoni u lill-Istati Membri jinkludu fl-iskemi tal-RYG sett ta’ miżuri preventivi li jiffukaw fuq it-tluq bikri mill-iskola sabiex jiġu evitati impatti aktar tard fuq il-ħajja taż-żgħażagħ;
19.	Jistieden lill-Istati Membri jsaħħu l-offerta tal-VET tagħhom u jimmodernizzaw is-sistemi ta’ tagħlim tul il-ħajja tagħhom, b’mod partikolari billi jesploraw għażliet għal kontijiet ta’ taħriġ individwali jew fondi ta’ taħriġ f’konformità mal-mudelli nazzjonali;
20.	Jitlob, kemm fil-livell tal-UE kif ukoll f’dak nazzjonali, sinerġija akbar bejn l-istrumenti tal-Garanzija għaż-Żgħażagħ u tal-Garanzija għat-Tfal, b’mod partikolari biex jiġi pprovdut appoġġ kontinwu lit-tfal fil-bżonn, mill-età ta’ bejn il-15 u t-18-il sena u meta jsiru adulti żgħażagħ; jisħaq li dan l-approċċ integrat irid ikollu l-għan li jipprevjeni l-fenomenu tal-“care cliff” (irdum tal-kura;
21.	Jistieden lill-Istati Membri jsaħħu l-miżuri ta’ sensibilizzazzjoni mmirati lejn in-NEETs vulnerabbli fil-livell nazzjonali u lokali u jagħmlu l-attivazzjoni ta’ dan il-grupp l-ogħla prijorità tal-implimentazzjoni tagħhom tal-RYG;
22.	Jistieden lill-Istati Membri, f’konformità mar-rakkomandazzjoni tal-Kunsill tal-2012, isaħħu s-sistemi tagħhom għall-validazzjoni tat-tagħlim mhux formali u informali; iħeġġeġ l-adattament ta’ dawn is-sistemi biex jintlaħqu NEETs vulnerabbli billi jissaħħu l-kapaċitajiet ta’ dawk responsabbli għall-validazzjoni, jew billi jiġu offruti arranġamenti speċifiċi, filwaqt li tiġi żgurata l-kwalità ta’ dawn il-proċeduri;
23.	Jistieden lill-Istati Membri jibbilanċjaw mill-ġdid l-offerti pprovduti taħt l-iskemi RYG lejn l-iżvilupp tal-ħiliet billi jnaqqsu d-dipendenza fuq l-impjiegi u l-impjiegi sussidjati bħala miżura prestabbilita;
24.	Jirrakkomanda l-ħolqien tal-ħames fergħa għall-iskemi tal-RYG, li tiffoka fuq l-opportunitajiet ta’ volontarjat; jenfasizza li l-volontarjat għandu l-potenzjal li jtejjeb il-ħiliet u l-impjegabbiltà tan-NEETs u li jakkomoda liż-żgħażagħ vulnerabbli b’mod aktar flessibbli;
25.	Jistieden lill-Kummissjoni tniedi metodu miftuħ ta’ koordinazzjoni dwar il-kwalità tal-offerti tal-RYG;
26.	Jistieden lill-Kummissjoni u lill-Istati Membri jallokaw finanzjament adegwat għall-RYG fil-QFP li jmiss, b’mod partikolari billi jżommu l-allokazzjoni tal-fondi tal-UE;
27.	Iħeġġeġ lill-Istati Membri jsaħħu b’mod sinifikanti s-sistemi tagħhom għall-monitoraġġ tal-implimentazzjoni tal-RYG f’termini tal-kwalità u l-kompletezza tad-data miġbura;
28.	Jinnota li r-riżultati tal-implimentazzjoni tal-RYG mhumiex uniformi u li l-isfidi identifikati għadhom rilevanti sal-lum; jistieden lill-Kummissjoni tadotta deċiżjonijiet wara l-proċedura leġiżlattiva ordinarja diretta lejn l-Istati Membri li r-rati tal-qgħad fost iż-żgħażagħ u tan-NEET tagħhom huma ogħla mill-medja tal-UE;
°
°	°
29.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

